Arboretum Volčji Potok – pravljična romantična destinacija

Foto: Jure Korber

Želite preživeti nepozabne trenutke v edinstveni naravi, iščete miren kotiček ali pravo idejo za enkraten dogodek v svojem življenju? Arboretum Volčji Potok je popolna romantična destinacija.

Snovalec parka okoli dvorca v Volčjem Potoku Leo Souvan si je le tega zamislil v obliki srca in gotovo je to storil z razlogom. Le kje se je lepše sprehajati, se pogovarjati in spoznavati kot v parku s skrivnostnimi potmi, zastrtimi pogledi in cvetjem na vsakem koraku? Skrivnosti je na 80 ha velikem arboretumu veliko in svoje seveda dodajo raznolika drevesa, vrtnice in cvetoči nasadi.

Foto: Mateja Račevski

Vsak letni čas ima v Arboretumu svoje čarobne lepotce in lepotice: spomladi so to narcise, tulipani, pa magnolije in japonske češnje. Ko se v maju sprehajamo med cvetočimi rododendroni, se vrnemo v čas romantičnih filmov, ki se dogajajo na graščinskih vrtovih.

Več kot 5.000 vrtnic, ki pripadajo 1500 različnim sortam in ki zacvetijo v treh rozarijih, tudi neromantične sprehajalce očara s svojo milino, vonjem in edinstvenostjo, pri zaljubljencih pa je to pravi raj na zemlji.

Poletje je čudovito zaradi svežine petih jezer in sprejemljivejših temperatur pod krošnjami mogočnih dreves in pa seveda poletnega festivala cvetja. Jesen je za romantične duše posebno slikovita in umetniško navdihujoča, tudi mrzli večeri postanejo prijetni na sprehodu med lučkami v decembrskih prazničnih dneh.

Nekaj idej za povabilo na romantična nepozabna doživetja v arboretumu:

Piknik pod cvetočimi japonskimi češnjami

Zajtrk med vrtnicami

Kino pod krošnjami v poletnem času

Presenečenje na stolpu

Počitek v dišečem sivkinem vrtu

Kozarec penine pod cvetočimi pergolami v rozariju

Postanek v steklenjaku z eksotičnim cvetjem

Opazovanje metuljev v tropskem rastlinjaku

Kulinarično doživetje v kavarni

Klopca ljubezni ob jezeru

Arboretum Volčji Potok je romantična destinacija 365 dni v letu, izberite si v njem dan zase!